**Mario Corso**, nado en San Michele Extra, Verona, o 25 de agosto de 1941 e finado en Milán o 20 de xuño de 2020, foi un futbolista e adestrador italiano, que xogaba como centrocampista.

Considerado como un dos xogadores italianos máis inventivos e imaxinativos da historia, o seu nome está vencellado ao Inter do Milán, no que xogou de 1958 a 1973, antes de fichar polo Genoa, onde rematou a súa carreira en 1975. Disputou 502 partidos coa camiseta *nerazzurra*, coa que marcou 94 goles e gañou catro campionatos da Serie A, dúas Copas de Europa e dúas Copas Intercontinentais. Tamén foi adestrador de varios equipos, entre eles o propio Inter, ao que dirixiu na tempada 1985/86.

Foi 23 veces internacional coa selección italiana, coa que marcou 4 goles. Candidato tres veces ao Balón de Ouro, quedou na sétima posto na edición de 1964.

Traxectoria
-----------

### Como xogador

Naceu en San Michele Extra, un suburbio de Verona. Comezou a xogar no Azzurra Verona, un club do distrito de San Giovanni in Valle, en Verona, e despois pasou polo Audace San Michele antes de ser descuberto polo Inter, no que ingresou o 20 de xuño de 1958, xunto con Mario Da Pozzo e Claudio Guglielmoni. O prezo total da operación foi de nove millóns de liras e o seu primeiro salario foi de 70 000 liras ao mes. Debutou cos *nerazzurri* o 29 de xuño de 1958, con 16 anos e 10 meses de idade, nun partido da Copa de Italia ante o Monza, no que entrou como substituto de Claudio Guglielmoni, vencendo por 3-1. O 13 de xullo marcou o seu primeiro gol, na vitoria por 3-0 ante o Como, tamén na Copa de Italia, converténdose no goleador máis novo da historia do Inter. O 23 de novembro do mesmo ano debutou na Serie A, nunha goleada por 5-1 sobre a Sampdoria. Marcou o seu primeiro gol na Serie A, con 17 anos e 97 días, o 30 de novembro de 1958, nun empate 2-2 ante o Bologna.

Inter de Milán na tempada 1963/64. 
Nos seguintes anos foi un dos piares e símbolos do *Grande Inter*, dirixido por Helenio Herrera, xunto a xogadores como Sandro Mazzola, Giacinto Facchetti ou o galego Luis Suárez. Con todo, a súa relación co técnico Helenio Herrera non era boa e este pedía cada ano a venda do xogador, chocando coa negativa do presidente Angelo Moratti. Xogou no Inter ata 1971, gañando catro títulos de liga (1963, 1965, 1966 e 1971), dúas Copas de Europa (1964 e 1965) e dúas Copas Intercontinentais, e exercendo como capitán nos últimos anos. O 26 de setembro de 1964 marcou o único gol do partido de desempate da Copa Intercontinental contra o Independiente no Santiago Bernabéu, dándolle ao club milanés a vitoria e o seu primeiro título de campión do mundo.

En 1973, tralo regreso de Herrera ao banco interista, foi finalmente traspasado, sendo o seu destino o Genoa. A súa primeira tempada no club lígur rematou co descenso á Serie B. A comezos do ano seguinte sufriu unha grave lesión, fracturando unha tibia, Non chegou a recuperarse totalmente, fracturándose de novo durante un adestramento e poñendo fin á súa carreira.

#### Selección nacional

Foi 23 veces internacional coa selección italiana entre 1961 e 1971, marcando 4 goles. Coa camiseta *azzurra*, porén, non puido igualar os resultados obtidos nos seus clubs. Debutou internacionalmente en 1961, nun partido amigable perdido ante Inglaterra por 2-3. O 15 de outubro do mesmo ano marcou os seus primeiros goles ante Israel, nun partido correspondente á clasificación para o Mundial.

Trala chegada ao banco da selección da terna Giovanni Ferrari - Helenio Herrera - Paolo Mazza, foi excluído desta e non foi convocado para o Mundial de 1962 en Chile, indo no seu lugar Gianni Rivera, con 18 anos. O Mundial rematou sen gloria para a selección italiana, eliminada na primeira fase e rodeada da polémica, motivada en gran parte pola exclusión de Corso.

Tampouco foi convocado para o Mundial de 1966, por un conflito persoal co adestrador Edmondo Fabbri, e tamén co segundo adestrador, Ferruccio Valcareggi, máis tarde sucesor de Fabbri, que tamén o excluíu da Eurocopa de 1968, gañada por Italia. O 9 de outubro de 1971 xogou o seu último partido coa selección nacional, nun Italia-Suecia (3-0).

En 1967 a FIFA incluíuno nunha selección do Resto do Mundo, nun amigable contra España en homenaxe ao porteiro Ricardo Zamora. Compartiu once titular con xogadores como Gianni Rivera, Mário Coluna ou Eusébio e logrou a vitoria por 3-0.

Mario Corso anotando o gol da vitoria nun derbi contra o Milan en 1970.
### Como adestrador

Despois de retirarse dos terreos de xogo, obtivo o título de adestrador, sendo o seu primeiro equipo o filial do Napoli, co que conseguiu o título do Campionato Primavera 1. Máis tarde dirixiu outros dous equipos do Sur: o Lecce e o Catanzaro. Co equipo do Salento conseguiu a permanencia no campionato da Serie B 1982/83, mentres que no equipo calabrés foi destituído tras só 10 partidos xornadas.

De volta ao Inter, adestrou o equipo xuvenil, ata que en novembro de 1985 o presidente Ernesto Pellegrini confioulle o primeiro equipo para substituír a Ilario Castagner. Debutou o 24 de novembro, cun empate 1-1 ante a Juventus de Trapattoni. O 6 de abril de 1986 gañou o derbi contra o Milan por 1-0, no que foi o primeiro derbi de Silvio Berlusconi ao mando dos milaneses. O Inter acabou o campionato na sexta posición, por diante do Milan, clasificándose para a Copa da UEFA. Non continuou no banco do Inter na seguinte tempada, ocupando o seu lugar Trapattoni.

Na tempada 1987/88 dirixiu o Mantova, ao que levou a gañar o campionato da Serie C2 ese ano a un sexto posto ao ano seguinte na C1. Posteriormente pasou polos bancos do Barletta e o Verona, antes de regresar ao Inter como observador.

Vida persoal
------------

Casou con Enrica. Faleceu o 20 de xuño de 2020 aos 78 anos, tras unha breve hospitalización.

Palmarés
--------

### Como xogador

Inter de Milán
* **Serie A (4):** 1962/63, 1964/65, 1965/66, 1970/71
* **Copa de Europa (2):** 1963/64, 1964/65.
* **Copa Intercontinental (2):** 1964, 1965.

Selección italiana sub-19
* **Campionato europeo Sub-19 (1):** 1958.

### Como adestrador

Napoli Primavera
* **Campionato Primavera (1):** 1978/79.

Mantova
* **Serie C2 (1):** 1987/88.

Notas
-----

1. 1 2 3  Monti 2002, p. 660.
2. 1 2  "I 70 anni dell' insolente Mariolino il sinistro che creò la foglia morta" (en italiano). 23 de agosto de 2011. Consultado o 15 de marzo de 2022.
3. ↑  "Morte Corso, il calcio si unisce nel cordoglio: "Campione eterno, dotato di infinita classe"" (en italiano). 20 de xuño de 2020. Consultado o 15 de marzo de 2022.
4. ↑  "Mario Corso, il ricordo di Marani: "Fantasia pura, uno dei più grandi negli Anni '60"" (en italiano). 20 de xuño de 2020. Consultado o 15 de marzo de 2022.
5. 1 2  "Il 20 giugno nel nome delle stelle e della Grande Inter". *inter.it* (en italiano). Arquivado dende o orixinal o 23 de novembro de 2022. Consultado o 23 de novembro de 2022.
6. ↑  "Biografia di Mario Corso" (en italiano). Consultado o 15 de marzo de 2022.
7. 1 2  "Compleanno Inter per Corso mitico «piede sinistro di Dio»" (en italiano). 25 de agosto de 2001. Consultado o 15 de marzo de 2022.
8. ↑  Tosatti 1996, p. 77.
9. ↑  Tosatti 1996, p. 51.
10. ↑  Monti 2002, p. 661.
11. ↑  "Muore MARIO CORSO … la fine di un mito (1941/2020)" (en italiano). 20 de xuño de 2020. Consultado o 15 de marzo de 2022.
12. ↑  "I "tesori perduti" dalle Nazionali: la storia dei 15 più forti giocatori epurati dai ct" (en italiano). 18 de novembro de 2014. Consultado o 15 de marzo de 2022.
13. ↑  Vanni, Franco (20 de xuño de 2020). "È morto Mario Corso, il fenomenale mancino della Grande Inter". *Repubblica* (en italiano). Consultado o 15 de marzo de 2022.

Véxase tamén
------------

### Bibliografía

* Tosatti, Giorgio (1996). Giorgio Tosatti, ed. *1946-1996: 50 anni che fecero grande il pallone* (en italiano). Reader's Digest. ISBN 978-88-7045-191-7.
* Monti, Fabio (2002). "Corso, Mario". *Enciclopedia dello sport* (en italiano). Istituto dell'Enciclopedia Italiana.

### Ligazóns externas

* Datos do xogador en BDFutbol *(en castelán)*.
* Datos do xogador en national-football-teams.com *(en inglés)*.
* Datos do xogador en Transfermarkt *(en inglés)*.
* Datos do xogador no sitio web do Inter de Milán *(en italiano)*.

| * v
* c
* e
Inter de Milán – Tempada 1963–64 |
| --- |
| *Campión da Copa de Europa* |
| 
* Sarti
* Burgnich
* Facchetti
* Tagnin
* Guarneri
* Picchi
* Jair
* Mazzola
* Milani
* Suárez
* Corso
* Bugatti
* Codognato
* Di Giacomo
* Landini
* Masiero
* Szymaniak
* Zaglio
* Cappellini
* Ciccolo
* Petroni
* Adestrador: Helenio Herrera

 |  |

| * v
* c
* e
Inter de Milán – Adestradores |
| --- |
| 
* Fossati (1909–15)
* Mauro / Resegotti (1919–20)
* Spottiswood (1922–24)
* Scheidler (1924–26)
* Weisz (1926–28)
* Viola (1928–29)
* Weisz (1929–31)
* Tóth (1931–32)
* Weisz (1932–34)
* Feldmann (1934–36)
* Carraro (1936)
* Castellazzi (1936–38)
* Cargnelli (1938–40)
* Peruchetti / Zamberletti (1940–41)
* Fiorentini (1941–42)
* Ferrari (1942–45)
* Carcano (1945–46)
* Nutrizio (1946)
* Meazza (1947–48)
* Carcano (1948)
* Astley (1948)
* Cappelli (1949–50)
* Olivieri (1950–52)
* Foni (1952–55)
* Campatelli (1955)
* Meazza (1955–56)
* Frossi (1956)
* Ferrero (1957)
* Meazza (1957)
* Carver (1957–58)
* Bigogno (1958)
* Campatelli (1959–60)
* Achilli (1960)
* Cappelli (1960)
* Hel. Herrera (1960–68)
* Foni (1968–69)
* Her. Herrera (1969–70)
* Invernizzi (1970–73)
* Masiero (1973)
* Hel. Herrera (1973–74)
* Masiero (1974)
* Suárez (1974–75)
* Chiappella (1976–77)
* Bersellini (1977–82)
* Marchesi (1982–83)
* Radice (1983–84)
* Castagner (1984–85)
* Corso (1985–86)
* Trapattoni (1986–91)
* Orrico (1991–92)
* Suárez (1992)
* Bagnoli (1992–94)
* Marini (1994)
* Bianchi (1994–95)
* Suárez (1995)
* Hodgson (1995–97)
* Castellini (1997)
* Simoni (1997–98)
* Lucescu (1998–99)
* Castellini (1999)
* Hodgson (1999)
* Lippi (1999–00)
* Tardelli (2000–01)
* Cúper (2001–03)
* Verdelli (2003)
* Zaccheroni (2003–04)
* Mancini (2004–08)
* Mourinho (2008–10)
* Benítez (2010)
* Leonardo (2010–11)
* Gasperini (2011)
* Ranieri (2011–12)
* Stramaccioni (2012–13)
* Mazzarri (2013–14)
* Mancini (2014–16)
* De Boer (2016)
* Vecchi (2016)
* Pioli (2016–17)
* Vecchi (2017)
* Spalletti (2017–19)
* Conte (2019–21)
* Inzaghi (2021–)

 |

|  |  |
| --- | --- |
| Control de autoridades | 
* Wd: Q388959
* WorldCat
* VIAF: 296949101
* GND: 1212397630
* LCCN: no2013020381
* Treccani: mario-corso
* EUfootballInfo: 3873
* NFT: 17658
* Transfermarkt: 224010
* UEFA: 36651
* Worldfootball: mario-corso

 |